Pán-sîn Hó͘

**Pán-sîn Hó͘** ( *Hansin Taigâsu*; ) sī Ji̍t-pún Chit-pāng Tiong-iong Liân-bêng ê chi̍t-ki chit-gia̍p iá-kiû-tūi, chú-tiôⁿ sī ūi tī Peng-khò͘-koān ê Pán-sîn Kah-chí-hn̂g Kiû-tiôⁿ.

## Le̍k-sú
1935 nî 12 goe̍h 10 hō, Pán-sîn Hó͘ sêng-li̍p. Sī Ji̍t-pún ê tē-jī-ki chit-gia̍p iá-kiû-tūi (tē-it-ki sī Tho̍k-māi Kī-jîn), sêng-li̍p ê sî hō- chò Tāi-pán Hó͘, 1940 nî kái-miâ Pán-sîn-kun, 1946 nî koh kái tńg--khì Tāi-pán Hó͘, chòe-āu tī 1961 nî kái-miâ chò chit-má ê **Pán-sîn Hó͘**.

Sui-jiân ū bē-chió ê kiû-bê chi-chhî, tān-sī Pán-sîn Hó͘ tī 1985 nî tit-tio̍h Ji̍t-pún Tōa-sài koan-kun liáu-āu saⁿ-cha̍p-gōa-tang m̄-bat tit-tio̍h nî-tō͘ chóng-koan-kun, mā in-ūi hit-tang khèng-chiok ê sî ū kiû-bê kā Khéng-tek-ki A-kong tàn ji̍p-khì hô lāi-té chhōe bē tńg-lâi, chhut-hiān "Khéng-tek-ki A-kong Chiù-chhàm" ê to͘-chhī thoân-soat, lo̍h-bóe tī 2023 nî chóng-sǹg-sī tit-tio̍h Pán-sîn Hó͘ ê tē-jī-pái Ji̍t-pún it.

Lēng-gōa, Pán-sîn Hó͘ ê tūi-koa "Lio̍k-kap-lâm" () mā sī bo̍k-chiân siāng-lāu--ê tūi-koa.

2007 nî, Ji̍t-pún Chit-pāng siat-li̍p Ko-tiau Hē-lia̍t-sài ê kùi-āu-sài chè-tō͘ liáu-āu, Pán-sîn bat 11-pái chham-ka kùi-āu-sài (2007 nî, 2008 nî, 2010 nî, 2013 nî, 2014 nî, 2015 nî, 2017 nî, 2019 nî, 2021 nî, 2022 nî, 2023 nî), tān-sī chêng-sì-pái thiáu-chiàn lóng tī siú-lûn tio̍h hŏng tô-thài, it-ti̍t kàu 2014 nî chiah chìn-ji̍p tē-jī-lûn kah Ji̍t-pún Tōa-sài.

2014 nî, Pán-sîn Hó͘ í Tiong-iong Liân-bêng lē-hêng-sài tē-2-miâ chìn-kip kùi-āu-sài, tī koat-sèng-lûn í chóng-pí-sò͘ 4:1 phah-pāi Tho̍k-māi Kī-jîn, sī kái-chè liáu-āu thâu-chi̍t-pái phah-iâⁿ  Ko-tiau Hē-lia̍t-sài. M̄-koh tī 2014 nî Ji̍t-pún Tōa-sài lāi-té, tī seng iâⁿ 1-tiôⁿ ê kio̍k-bīn liân su 4-tiôⁿ, bóe--á í 1－4 su hō͘ Thài-pêng-iôⁿ Liân-bêng koan-kun Hok-kong Nńg-gîn Eng.

2023 nî, Pán-sîn Hó͘ keng-kòe 18-tang liáu-āu koh-chi̍t-pái tit-tio̍h Tiong-iong Liân-bêng koan-kun, sī tē-6-pái liân-bêng iu-sèng, pēng-chhiáⁿ chhòng-chō tūi-sú siāng-kín--ê kì-lo̍k. Tī koat-sèng-lûn í 4－0 phah-pāi Kóng-tó Tang-iôⁿ Tāi, sī kái-chè liáu-āu tē-jī-pái phah-iâⁿ Ko-tiau Hē-lia̍t-sài. Tī 2023 nî Ji̍t-pún Tōa-sài í 4－3 phah-iâⁿ O͘-le̍k-sū Béng-gû, keng-kòe 38-tang liáu-āu chóng-sǹg-sī tit-tio̍h Ji̍t-pún koan-kun.

2025 nî 9 goe̍h 7 hō, Pán-sîn Hó͘ tit-tio̍h tūi-sú tē-7-pái liân-bêng iu-sèng, mā phah-phòa Tho̍k-māi Kī-jîn pó-chhî ê Ji̍t-pún Chit-pāng siāng-kín hong-ông kí-lo̍k. Tī koat-sèng-lûn í 4－0 phah-pāi Hôaⁿ-pin DeNA Hái-oan chi Chheⁿ liáu-āu chìn-ji̍p Ji̍t-pún Tōa-sài, m̄-koh lo̍h-bóe tī Ji̍t-pún Tōa-sài lāi-té í 1－4 su hō͘ Hok-kong Nńg-gîn Eng.

## Tūi-miâ Iân-kek
* 1935 nî: Tāi-pán Hó͘
* 1940 nî: kái-miâ Pán-sîn-kun
* 1947 nî: kái tńg--khì Tāi-pán Hó͘
* 1961 nî: kái-miâ **Pán-sîn Hó͘**

## Ta̍k-nî Sêng-chek

### Kùi-āu-sài

## Chóng-kàu-liān



## Lú-Ji̍t Tâi-oân Kiû-oân
* Ngô͘ Chhiong-cheng (1944 nî－1949 nî), Ji̍t-pún miâ Se̍k-chéng Chhiong-cheng ()
* Koeh-lí Kiàn-hu (1993 nî－1998 nî)
* Tân Tāi-hong (1998 nî－2000 nî), Ji̍t-pún miâ Tāi-hong Thài-chiau ()
* Lîm Ui-chō͘ (2003 nî－2013 nî)
* Siau It-kia̍t (2008 nî－2012 nî)
* Tēⁿ Khái-bûn (2009 nî－2012 nî)
* Lī Gān-chheng (2018 nî－2020 nî)
* Tân Úi-ûn (2021 nî－2022 nî)

## Chù-kha

## Chham-khó Chu-liāu

## Gōa-pō͘ Liân-kiat
* Pán-sîn Hó͘ koaⁿ-hong bāng-chām
* 
* 
* 
*